Ötezer hátrányos helyzetű gyermeket szeretnének megajándékozni – videóval - Debrecen hírei, debreceni hírek | Debrecen és Hajdú-Bihar megye hírei - Dehir.hu
2019. 11. 19. 04:35:49
Ötezer hátrányos helyzetű gyermeket szeretnének megajándékozni – videóval
Szerző: DTV | szerkesztoseg@dtv.hu Közzétéve: 2016.11.07. 18:29	| Frissítve: 2016.11.08. 13:06
Tavaly ötezer hátrányos helyzetű hajdú-bihari gyermeket tudtak megajándékozni, és idén is legalább ennyi csomagot szeretnének összeállítani. Debrecenben több gyűjtőpont lesz.
Tavaly számos iskolába nem hozott, hanem onnan vitt ajándékokat a mikulás. A diákok nehéz sorsú társaiknak gyűjtöttek csokoládét.
- A tavalyi akció nagyon sikeres volt, mintegy ötezer gyermekeknek tudtuk édessé tenni a karácsonyát, ebben az esztendőben is, 2016-ban is ez a cél - mondta el az újra elindított csokigyűjtésről Buzás Lajos, a Bihari Állami Gondozottak Egyesülete elnöke.
A Debreceni Karitatív Testület is csatlakozott a csokigyűjtő akcióhoz. Az erről szóló sajtótájékoztatón Balogh Barnabás, a testület elnöke az összefogás ösztönző erejét és az önzetlenségben rejlő örömöt hangsúlyozta a karácsony közeledtével.
- Ilyenkor mi is angyalok vagy mikulások lehetünk, jótékonykodhatunk - akár egy csokoládéval. És miért ne adnánk meg ezt a lehetőséget, illetve pont ezt a lehetőséget szeretnénk megadni a legegyszerűbb embernek is, hogy egy 200-300 forintos csokoládéval hozzájáruljon a gyerek öröméhez - hallhattuk Balogh Barnabást.
A felhíváshoz csatlakozott a Hajdú-Bihar Megyei Kormányhivatal és több helyi iskola is. A csokiadományok egy részét december 14-én egy meglepetéseket és sztárfellépőket felvonultató gálaesten adják majd át, amit az önkormányzat is támogat.
- A Bihari Állami Gondozottak Egyesülete csokigyűjtő akciója egy nagyon nemes kezdeményezés, és így tartja Debrecen város önkormányzata is, ezért 150 ezer forint támogatással járul hozzá a gálaműsor lebonyolításához - tájékoztatott Orosz Aurélia önkormányzati képviselő.
A gyűjtőpontokról polgárőrök szállítják majd el a csokoládékat, hogy az adományokból összeállítsák a csomagokat, amiket 1800 állami gondozottnak és több ezer hátrányos helyzetű gyereknek juttatnak el karácsonyra.
Dehir - Újra csokit gyűjtenek a rászoruló gyerekeknek
Címkék: Jótékonyság, karácsony, Bihari Állami Gondozottak Egyesülete, Debreceni Polgárőr Egyesület A Cívis Városért, csokigyűjtés, Debreceni Karitatív Testület